b'\n_START_ARTICLE_\nJezusovo vstajenje\n_START_PARAGRAPH_\nJezusovo vstajenje je dogodek, ko je Jezus po verovanju kristjanov vstal od mrtvih tretji dan po smrti na kri\xc5\xbeu. V spomin na ta dogodek kristjani praznujejo veliko no\xc4\x8d, ki velja za najpomembnej\xc5\xa1i kr\xc5\xa1\xc4\x8danski praznik. Poleg tega se kristjani vstajenja spominjajo tudi vsak teden pri nedeljski ma\xc5\xa1i - nedelja se imenuje tudi velika no\xc4\x8d v malem._NEWLINE_Za prve kristjane je bilo Jezusovo vstajenje od mrtvih temelj vere, zato je ta dogodek tudi natan\xc4\x8dno opisan v Svetem pismu nove zaveze. V evangelijih lahko beremo, da so Jezusovo truplo po smrti mazilili z di\xc5\xa1avami, zavili v mrtva\xc5\xa1ki prt in polo\xc5\xbeili v kamnito podzemno grobnico. Nato so pred vhod zavalili veliko skalo. To je bilo v petek zve\xc4\x8der, pred judovskim praznikom pashe. (glej glej Mt 27,57-61; Mr 15,42\xe2\x80\x9347; Lk 23,50\xe2\x80\x9356; Jn 19,38\xe2\x80\x9342)_NEWLINE_Na tretji dan (po starem na\xc4\x8dinu \xc5\xa1tetja dni - tako da sta prvi in zadnji dan vklju\xc4\x8dena), torej v nedeljo, se je izkazalo, da je grob prazen. Prve so to opazile \xc5\xbeenske z Marijo Magdaleno na \xc4\x8delu, potem pa so to povedale \xc5\xa1e apostolom. Vsi so najprej mislili, da je truplo nekdo ukradel, kmalu po tem pa so imeli prilo\xc5\xbenost se iz o\xc4\x8di v o\xc4\x8di sre\xc4\x8dati z vstalim Jezusom. (glej Mt 28,1-10; Mr 16,1\xe2\x80\x938; Lk 24,1\xe2\x80\x9324; Jn 20,1\xe2\x80\x9310)_NEWLINE_Mnogi kritiki kr\xc5\xa1\xc4\x8danstva so zanikali vstajenje in so trdili, da gre le za legendo, ali pa da Jezus v resnici ni umrl, pa\xc4\x8d pa se je zgolj zbudil iz nezavesti. Pri tem velja posebej poudariti trdno verovanje Jezusovih prvih u\xc4\x8dencev, da je Jezus zares umrl in da je potem zares o\xc5\xbeivel. Na tem prepri\xc4\x8danju tudi temelji vera, da bodo ob koncu sveta vsi ljudje dele\xc5\xbeni telesnega vstajenja. Takrat bodo vsi ljudje dobili nova poveli\xc4\x8dana telesa, ki bodo podobna Jezusovemu poveli\xc4\x8danemu telesu, ki ga je dobil ob vstajenju. O tem govori tudi Nicejsko-carigrajska veroizpoved:\xc2\xa0\xc2\xbbPri\xc4\x8dakujem vstajenje (od) mrtvih in \xc5\xbeivljenje v prihodnjem veku.\xc2\xab\xc2\xa0Sveti Pavel in Janez Evangelist Jezusa imenujeta prvorojenec izmed umrlih - tj. prvi, ki je umrl in spet o\xc5\xbeivel (Kol 1,18; Raz 1,5)._NEWLINE_Zanimivo je, da je \xc5\xbee v prvih stoletjih vera v Jezusovo vsatajenje po pomenu mo\xc4\x8dno zasen\xc4\x8dila vero v Jezusov nauk (oznanilo ljubezni in odpu\xc5\xa1\xc4\x8danja). Vpra\xc5\xa1anje pripadnosti skupnosti kristjanov se kmalu izoblikovalo v obliko:\xc2\xa0\xc2\xbbAli veruje\xc5\xa1, da je Jezus vstal od mrtvih?\xc2\xab\xc2\xa0in ne npr.:\xc2\xa0\xc2\xbbAli verjame\xc5\xa1, da bi se morali ljudje imeti radi in drug drugemu odpu\xc5\xa1\xc4\x8dati?\xc2\xab'